Sag C-138/16

Staatlich genehmigte Gesellschaft der Autoren, Komponisten und Musikverleger registrierte Genossenschaft mbH (AKM)

mod

Zürs.net Betriebs GmbH

(anmodning om præjudiciel afgørelse indgivet af Handelsgericht Wien)

»Præjudiciel forelæggelse – intellektuelle ejendomsrettigheder – ophavsret og beslægtede rettigheder i informationssamfundet – direktiv 2001/29/EF – retten til overføring af værker til almenheden – artikel 3, stk. 1 – undtagelser og begrænsninger – artikel 5, stk. 3, litra o) – spredning af fjernsynsudsendelser via lokalt kabelnetværk – national lovgivning, der fastsætter undtagelser for anlæg, som højst har 500 abonnenter tilsluttet, og for genudsendelse af offentlige radio- og fjernsynsudsendelser inden for det nationale område«

Sammendrag – Domstolens dom (Ottende Afdeling) af 16. marts 2017

Tilnærmelse af lovgivningerne – ophavsret og beslægtede rettigheder – direktiv 2001/29 – harmonisering af visse aspekter af ophavsret og beslægtede rettigheder i informationssamfundet – Bernerkonventionen til værn for litterære og kunstneriske værker – overføring til almenheden – national lovgivning, der fastsætter undtagelser til kravet om at indhente ophavsmandens samtykke for anlæg, som højst har 500 abonnenter tilsluttet, og for udsendelse af offentlige radio- og fjernsynsudsendelser inden for det nationale område – lovlig – betingelser – den nationale rets efterprøvelse

[Europa-Parlamentets og Rådets direktiv 2001/29, art. 3, stk. 1, og art. 5, stk. 3, litra o)]

Artikel 3, stk. 1, i Europa-Parlamentets og Rådets direktiv 2001/29/EF af 22. maj 2001 om harmonisering af visse aspekter af ophavsret og beslægtede rettigheder i informationssamfundet og artikel 11bis i Bernerkonventionen til værn for litterære og kunstneriske værker af 9. september 1886 i den affattelse, der følger af Parisakten af 24. juli 1971, som ændret den 28. september 1979, skal fortolkes således, at de ikke er til hinder for en national lovgivning som den i hovedsagen omhandlede, der indebærer, at en samtidig, fuldstændig og uændret transmission af radio- eller fjernsynsudsendelser fra den nationale radio- og fjernsynsorganisation ved hjælp af kabler på det nationale område ikke er underlagt kravet om i henhold til eneretten til at tillade overføring til almenheden at indhente ophavsmandens samtykke, for så vidt som denne udgør en simpel teknisk foranstaltning til overføring, og at ophavsmanden til værket tog hensyn hertil, da denne gav tilladelse til den oprindelige overføring, hvilket det tilkommer den forelæggende ret at efterprøve.

Artikel 5 i direktiv 2001/29, og navnlig denne bestemmelses stk. 3, litra o), skal fortolkes således, at den er til hinder for en national lovgivning som den i hovedsagen omhandlede, der indebærer, at en radio- eller fjernsynsudsendelse ved hjælp af fællesantenne i tilfælde, hvor antallet af tilsluttede abonnenter ikke overstiger 500, er underlagt kravet om i henhold til eneretten til at tillade overføring til almenheden at indhente ophavsmandens samtykke, og at denne lovgivning følgelig skal anvendes i overensstemmelse med dette direktivs artikel 3, stk. 1, hvilket det tilkommer den forelæggende ret at efterprøve.

(jf. præmis 44 og domskonkl.)